त्रिवेणी कप : सामना र नखिपोट विजयी
लमजुङ सदरमुकाम बेंसीसहरमा जारी त्रिवेणी कप फुटबल प्रतियोगिताको ३० औं संस्करणअन्तर्गत शुक्रबारको खेलमा जिल्ला बाहिरका २ टिम विजयी भएका छन् ।
लमजुङ — लमजुङ सदरमुकाम बेंसीसहरमा जारी त्रिवेणी कप फुटबल प्रतियोगिताको ३० औं संस्करणअन्तर्गत शुक्रबारको खेलमा जिल्ला बाहिरका २ टिम विजयी भएका छन् ।पहिलो खेलमा सामना युवा क्लब तुरतुरेले सुन्दरबजार फुटबल क्लब लमजुङलाई २–० ले हरायो । सामनाका सुदीप गुरुङले पहिलो हाफको १४ मिनेटमा गोल गरे । सामनाकै पासाङले २१ मिनेटमा गोल थपे । सुन्दरबजारले गोल फर्काउन सकेन ।दोस्रो खेलमा नखिपोट युथ क्लब काठमाडौंले गोरखा ब्वाइज बुटवललाई पनि २–० गोलले हरायो । पहिलो हाफ बराबरी खेलेको नखिपोटका लागि अजित लामाले दोस्रो हाफको १६ मिनेटमा पहिलो गोल गरे । दोस्रा हफको ३५ मिनेटमा प्रकाश पुन मगरले गोल थपे । गोरखा ब्वाइज बुटवलले कुनै गोल गर्न नसक्दा पहिलो खेलबाटै बाहिरिए ।सहजीस्थित त्रिवेणी रंगशालामा शनिबारको पहिलो खेल सेमीफाइनल प्रवेशका लागि टोखा भगवती काठमाडौं र वाग्मती फुटवल क्लब सर्लाहीबीच बिहान ११ बजे खेल हुनेछ । दोस्रो खेल दिउँसो २ बजे वीरजन्ज युनाइटेड र रोड्स रामपुरबीच हुने आयोजक त्रिवेणी युवा क्लबले जनाएको छ ।पुस १२ गतेदेखि सुरु भएको त्रिवेणी कपको ३० औं संस्करणमा हालसम्म ६ वटा खेल सम्पन्न भइसकेका छन् । शनिबारबाट सेमिफाइनल प्रवेशका लागि क्वार्टरफाइनलका खेलहरु हुने आयोजकले जनाएको छ । फाइनल पुस १९ गते हुनेछ ।